‘Duur, swak geboude’ tydelike huise moet ondersoek wordLindiwe Sisulu (Foto: Chantall Presence/ANA) Die minister van behuising, water en sanitasie, Lindiwe Sisulu, het haar direkteur-generaal opdrag gegee om ŉ ondersoek te begin na die bou van tydelike huise by Silahliwe en Linda Mkhondo in Harrismith in die Vrystaat. “Dit kom na kommer uit verskeie oorde dat die strukture swak gebou is en heelwat geld gekos het,” het die departement Sondag gesê. Volgens die departement moet aan sekere voorgeskrewe spesifikasies voldoen word. “Ons het ŉ verantwoordelikheid om ons beperkte hulpbronne slim te bestee. Daar moet waarde wees vir elke sent wat ons bestee. Swak vakmanskap gaan nie geduld word nie,” het Sisulu gesê. Die minister het gesê indien bevind word dat afgewyk is van die voorgeskrewe bepalings, gaan stappe gedoen word om die situasie reg te stel, asook opgetree word teen diegene wat die oortredings begaan het.